《湘潭舟中 其三》
清代·尚镕

淡月漾江面，犹如吊屈子。湘水真无情，不救骚人死。

善招虽有玉，魂魄岂能起。此中浪如山，险与洞庭比。

湘灵爱词客，漂泊多到此。吞不惧蛟龙，香乃薰兰芷。

试听子规叫，幽恨孰能已。

作者简介：江西南昌人，字乔客。诸生。工诗文，精史学，尝著《三国志辨微》，抑刘知几、苏洵而扬陈寿。遍游湖湘、吴越、岭南，后客河南，历主三山、聚星、崇实书院。卒年五十余。有《史记辨正》、《持雅堂诗文集》。